คลังเชือดร้านค้ารับแลกเงินสด"ชิมช้อปใช้"
คลังเอาจริงตัดสิทธิ์ร้านค้าตั้งโต๊ะหักหัวคิวเงิน "โครงการชิมช้อปใช้" และถอดร้านขายหวยออกจากโครงการเรียบ
26 ก.ย. 2562

คลังเอาจริงตัดสิทธิ์ร้านค้าตั้งโต๊ะหักหัวคิวเงิน "โครงการชิมช้อปใช้" และถอดร้านขายหวยออกจากโครงการเรียบ
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังได้ตัดสิทธิ์ร้านค้าที่เข้าร่วม "โครงการชิมช้อปใช้" เนื่องจากพบว่า มีการโฆษณาผ่านทางโลกออนไลน์ให้ประชาชนที่ได้สิทธิวงเงินเที่ยว 1,000 บาท มาแลกเป็นเงินสดจากร้านโดยไม่ซื้อสินค้า โดยทางร้านค้าจะห้กส่วนต่างไว้ 100-200 บาท
"ตอนนี้ได้ถอดสิทธิ์ร้านค้าที่มีพฤติกรรมดังกล่าวไปแล้ว ถึงแม้ว่ามีจำนวนไม่กี่ร้าน แต่กระทรวงการคลังต้องออกมาปรามไว้ก่อน เพราะวันที่ 27 ก.ย. 2562 จะเริ่มมีการใช้เงินจากโครงการ หากยังมีร้านที่มีพฤติกรรมดังกล่าวนอกจากถูกตัดสิทธิ์จากโครงการแล้ว จะดำเนินคดีทางอาญาด้วย" นายลวรณ กล่าว
นอกจากนี้ ยังได้สั่งการให้ระงับสิทธิ์ร้านค้าที่ขายลอตเตอรี่กว่า 100 ร้านค้า ร้านขายเหล้า เบียร์ โดยเฉพาะ และวินมอเตอร์ไซค์ ส่วนร้านค้าที่มีการขายอาหารร่วมด้วยและมีการสั่งเหล้าดื่ม การจะไปตัดสิทธิ์ คงควบคุมได้ยาก
นายลวรณ กล่าวว่า ขณะนี้ได้เปิดให้ประชาชนมารับสิทธิ์ร่วมโครงการแล้ว 4 วัน ได้รับความสนใจจากประชาชนเป็นอย่างมาก โดยในวันที่ 4 มีประชาชนมาลงทะเบียนครบ 1 ล้านคนตั้งแต่เวลา 05.40 น. ส่วนประชาชนที่ลงทะเบียนในวันแรก คือ วันที่ 23 ก.ย.ที่ผ่านมา จะเริ่มได้รับเอสเอ็มเอสแจ้งเข้าร่วมมาตรการได้ในวันที่ 26 ก.ย. เพื่อเริ่มใช้สิทธิ์ในวันที่ 27 ก.ย.วันแรก ซึ่งจากการตรวจสอบพบว่า ยอดลงทะเบียน 1 ล้านคน ในวันแรก มีผู้ลงทะเบียนถูกต้อง จะได้รับสิทธิ์รวม 807,321 ราย ส่วนที่เหลือเป็นผู้ที่ลงทะเบียนผิด ทั้งกรอกตัวเลขโอทีพี ไม่ทัน กรอกชื่อนามสกุลผิดพลาด และเลือกจังหวัดใช้สิทธิ์ผิด
“ยอด 1 ล้านคนในวันแรก จากการตรวจสอบจะได้สิทธิ์แค่ 8 แสนคน ส่วนที่เหลือกว่า 2 แสนรายก็จะถูกตัดออก จนเมื่อครบกำหนด 10 ล้านคน คลังก็จะเปิดให้ลงทะเบียนส่วนที่ตกหล่นจนครบ 10 ล้านคนในวันที่ 11 เป็นต้นไป”นายลวรณ กล่าว
สำหรับข้อมูลผู้ลงทะเบียนใน 4 วันแรก พบว่ากลุ่มอายุที่ลงทะเบียนขอรับสิทธิ์สูงสุด คือ วัยทำงานที่ 31-60 ปี มีสัดส่วน 54% รองลงมาคืออายุ 22-30 ปี ที่ 32% และ 18-21 ปี ที่ 8% ส่วนอายุมากกว่า 60 ปี มีสัดส่วน 6% และหากแยกตามจังหวัดที่ต้องการไปใช้สิทธิ์ พบว่า จังหวัดในภาคกลางถูกเลือกมากที่สุด 43% รองลงมาตะวันออกเฉียงเหนือ 16% ภาคตะวันออก 15% ภาคใต้ 11% ภาคเหนือ 9% และภาคตะวันตก 6%